I udkanten af Suldrup venter Camilla Amelung spændt på den afgørelse, der skal vurdere, om hun må flytte sit ydernummer fra Skørping til Støvring. I 20 år har den 32-årige læge drømt om at åbne en lægeklinik i Suldrup. - Det er da lidt frustrerende, når man nu møder modstand, som man ikke havde regnet med, siger Camilla Amelung. En læge skal have et ydernummer for at kunne åbne en praksis. Camilla Amelung har et såkaldt 0-ydernummer som gælder for lægedækningsområde Skørping. Hun har dermed et ydernummer, der ikke følger patienter med, og selvom hun har fuldt den vejledning hun har fået, kan hun lige nu ikke åbne lægeklinik i Suldrup. Ydernummer hører til Skørping og ikke Støvring Suldrup hører til lægedækningsområde Støvring, hvor Camilla Amelung ikke har ydernummer til. Derfor ønsker hun at få flyttet ydernumret, så hun kan åbne klinik i Suldrup, hvor hun allerede har et lokale, hun kan flytte ind i. Indtil videre har Region Nordjylland ikke godkendt den flytning. - Det er et eller andet sted Ulla Astman bureaukrati, der spænder ben for det her. Vi skal have den her læge i gang så hurtigt som overhovedet muligt, siger Regionsrådsmedlem i Region Nordjylland og medlem af Folketinget, Per Larsen (K). Rebild Kommune har ved et byrådsmøde i onsdags besluttet, at de støtter op om det aktuelle arbejde med at få en ny lægeklinik til Suldrup. - Vi kan se, at det lægedækningsområde, der hedder Støvring, som Suldrup er en del af, der mangler der et ydernummer, siger borgmester i Rebild Kommune, Leon Sebbelin (R). Ingen lægemangel i Støvring Ydernumrene er fordelt efter, hvor mange der bor i de forskellige lægedækningsområder. Der, hvor der bor mange, vil der være flere ydernumre. Ydernumrene er vel placeret der, hvor de er, af en grund? - Nu skal man huske på, at der er stor befolkningstilvækst i Rebild Kommune. I Støvring er der byggegrunde, der bliver solgt og børnefamilier, der flytter til. Lægerne i området har i lang tid haft lukket for tilgang af patienter, svarer Per Larsen (K). De praktiserende lægers organisation i Nordjylland fortæller til TV2 Nord, at der i regionens samarbejdsudvalg er enighed om, at der ikke mangler læger i lægedækningsområdet Støvring. - Nu tager jeg en snak med regionsrådsformand Ulla Astman i morgen, hvor vi skal have en snak i anden anledning, så må vi se efter at få fundet en løsning, så vi kan få det her i stand så hurtigst som muligt, siger Per Larsen (K). På dagsordenen til oktober I torsdags havde Camilla Amelung endnu et møde regionen og Rebild Kommune. Endnu har hun ikke fået et klart svar på, hvad fremtiden bringer. - Jeg har stadig et håb om, at der kommer en god løsning, og vi gennem dialog kan få det til at falde på plads, siger Camilla Amelung. Det har i dag ikke været muligt at få en kommentar fra regionsrådsformand Ulla Astman (S). Den konkrete sag skal efter planen forelægges Region Nordjyllands praksisplanudvalg til oktober.

Referat:
Det bliver kaldt bureaukrati, at en ung læge ikke kan åbne klinik i Suldrup.